Nuwe Britse premier eers later aangewysBoris Johnson (Foto: Tolga AKMEN / AFP) Die nuwe Britse eerste minister wat die uittredende Boris Johnson sal vervang, sal op 5 September aangewys word. Die regerende Konserwatiewe Party (Tories) het Maandag gesê dat 11 hoopvolles in aanmerking kom vir dié pos. Johnson het verlede week uit sy pos bedank kort nadat meer as 50 amptenare uit sy regering bedank het terwyl hy aangemoedig is om dieselfde te doen. ’n Mosie van wantroue in Johnson is ook vroeër deur sy party ingestel. ŉ Rooster vir die party se leierskapsverkiesing is Maandag deur die invloedryke 1922-komitee van nie-ministeriële Tory-LP’s in die parlement uiteengesit. Graham Brady, voorsitter van die 1922-komitee, sê benoemings sal Dinsdag amptelik open én sluit, en dat die nuwe eerste minister na verwagting aangekondig sal word wanneer die parlement ná die somervakansie terugkeer. Tory-parlementslede sal die lys van 11 kandidate ook binnekort tot ŉ laaste twee reduseer voordat die nuwe premier aangewys word. Dit sal met behulp van ŉ reeks stembriewe gedoen word waartydens die swakste presterende kandidaat ná elke ronde uitgeskakel word. Die finale twee kandidate sal vermoedelik al voor die aanvang van somervakansie op 21 Julie aangewys word om te voorkom dat proses verder uitgerek word. Die eerste stemming sal Woensdag gehou word en die tweede stemming Donderdag. In ŉ poging om die proses te bespoedig moet kandidate die steun van minstens 20 LP’s hê, waar dit gewoonlik net agt is. Kandidate wat tydens die eerste stemronde nie die steun van minstens 30 LP’s kry nie, sal uitgeskakel word. Onder die kandidate wat tans om die pos meeding is Rishi Sunak en Sajid Javid, wie se bedankings as minister van finansies en minister van gesondheid die aanvanklike golf van bedankings ontketen het. Hulle het bedank nadat Johnson om verskoning gevra het dat hy Chris Pincher, adjunkhoofsweep van die Tories, aangestel het. Pincher was eindelik gedwing om uit te tree ná beskuldigings dat hy twee mans betas het terwyl hy besope was. Liz Truss, minister van buitelandse sake, en Sunak se opvolger, Nadhim Zahawi, ding ook mee terwyl Priti Patel, minister van binnelandse sake, na bewering ook ŉ kandidaat is. ’n Meningspeiling onder voetsoolvlaklede van die party deur die invloedryke ConservativeHome-webwerf wat Maandag uitgereik is, toon egter groot steun vir minder hoëprofiel-kandidate, met die voormalige minister van verdediging, Penny Mordaunt, wat ’n geringe voorsprong bo die aarts-konserwatiewe Kemi Badenoch het. Johnson het verlede week in ŉ dramatiese aankondiging gesê hoewel hy as partyleier vertrek, hy in 10 Downing Street gaan aanbly totdat ’n plaasvervanger aangewys word. Javid het gesê met Brittanje wat deur ’n stygende lewenskostekrisis, energieprysverhogings en die oorlog in Oekraïne in die gesig staar word, is die behoefte aan “bevoegdheid” onder die land se leiers groter as ooit. “Ek het alle hoop dat hierdie veldtog die keerpunt kan en sal wees wat ons nodig het,” het hy tydens die bekendstelling van sy veldtog gesê.